**Supporting Modern Research at the NKUA School of Philosophy**

Κυρίες και κύριοι, διακεκριμένοι προσκεκλημένοι και φίλοι λάτρεις της προόδου,

Αρχικά, και πριν προβώ στην οποιαδήποτε εκ βαθέων ανάλυση των όσων προτίθεμαι να πω, θα ήθελα να ευχαριστήσω τον αγαπητό συνάδελφο και, όπως έχω την τιμή να ονομάζω, φίλο, καθηγητή Διονύσιο Μπενέτο, ο οποίος επί τρία συναπτά έτη καταβάλλει κάθε δυνατώς εννοούμενη προσπάθεια ώστε να οδηγηθούμε εδώ που βρισκόμαστε όλοι αυτή τη στιγμή. Νομίζω πως είναι αυταπόδεικτο ότι ο μόχθος του είναι ζηλευτός και αποτελεί περίτρανο δείγμα αφοσίωσης ενός μέλους της ακαδημαϊκής κοινότητας στη στοχοθεσία εκείνη που δύναται να οδηγήσει τη γνώση σε επίπεδα που εν πρώτοις φαίνονταν ανέφικτα. Με μεγάλη, λοιπόν, χαρά και βαθύτατη αίσθηση τιμής στέκομαι σήμερα μπροστά σας για να μιλήσω για ένα ίδρυμα που όχι μόνο διαμόρφωσε τον τρόπο σκέψης και την ακαδημαϊκή ιδιοσυγκρασία πληθώρας ανθρώπων του πνεύματος, αλλά ταυτόχρονα προώθησε την ανθρωπότητα προς τα εμπρός μέσω της ακλόνητης δέσμευσής του στη σύγχρονη έρευνα. Αυτή, αγαπητοί παριστάμενοι, είναι φυσικά η Φιλοσοφική Σχολή του Εθνικού και Καποδιστριακού Πανεπιστημίου Αθηνών.

Στη Φιλοσοφική Σχολή ολοκληρώθηκαν ήδη, με τη δημιουργική συνεργασία όλου του προσωπικού, έργα τα οποία είναι γνωστά στην ακαδημαϊκή κοινότητά μας. Κυρίως, όμως, πρέπει να επισημανθεί ότι, μαζί με τα μέλη των έως τώρα τριών διαδοχικών συνθέσεων της Κοσμητείας της Φιλοσοφικής Σχολής, αρθρώσαμε φωνή διαμαρτυρίας, προβάλλοντας σθεναρή αντίδραση σε όσα κατά διαστήματα έθεταν σε κίνδυνο το συνταγματικά κατοχυρωμένο αυτοδιοίκητο ή τη δημοκρατική και συλλογική λειτουργία του Πανεπιστημίου μας. Ενδεικτικά, στηρίξαμε την αυτοτέλεια και εναντιωθήκαμε στην επαπειλούμενη συγχώνευση των Τμημάτων, υπερασπιστήκαμε τα επαγγελματικά δικαιώματα των αποφοίτων μας που πλήττονται από την αναγνώριση των πτυχίων των κολλεγίων, ενώ αντιδράσαμε δυναμικά και στο προτεινόμενο από το ΥΠΑΙΘ σύστημα παροχής της Παιδαγωγικής και Διδακτικής Επάρκειας.

Σε μία εποχή ραγδαίων επιστημονικών επιτευγμάτων και πολιτισμικών προκλήσεων, που μεταξύ άλλων αφορούν την ποιοτική αναβάθμιση των παρεχόμενων υπηρεσιών του Ιδρύματος και τη στελέχωσή του με νέο διδακτικό, ερευνητικό και διοικητικό προσωπικό, την αναμόρφωση του εκπαιδευτικού έργου, την υποστήριξη των διενεργούμενων ερευνητικών προγραμμάτων και τη συστηματική προσέλκυση νέων, την ενίσχυση της καινοτομίας και της διεπιστημονικότητας, η Φιλοσοφική Σχολή καλείται να καταθέσει το δικό της ιδιαίτερο στίγμα.

Σε μία εποχή ραγδαίων επιστημονικών επιτευγμάτων και πολιτισμικών προκλήσεων, πιστεύω ότι οι βασικές αρχές του ιδρύματος θα πρέπει να εστιάζουν σε ένα μοντέλο πλουραλιστικής εκπροσώπησης, όπου είναι σκόπιμο να πρυτανεύει η ανιδιοτελής προώθηση της εξέλιξης των βασικών διακυβευμάτων που αφορούν το Πανεπιστήμιό μας. Ως τέτοια ας αναφερθούν εδώ, εντελώς ενδεικτικά, τα ακόλουθα:

**Κεφαλαιοποίηση του πολιτισμού**

Αναγκαία για τη σύνδεση του Πανεπιστημίου με το σύγχρονο κοινωνικό γίγνεσθαι είναι η κεφαλαιοποίηση του πολιτισμού, τακτική με βάση την οποία ο πολιτισμός γίνεται εξωστρεφής και έρχεται σε επαφή με τις παραγωγικές διαδικασίες.

Το Πανεπιστήμιό μας αποτελεί πολιτισμικό διαχειριστήμιας εγχώριας διαχρονίας που ξεπερνά τα 3.000 χρόνια και θέτει στο επίκεντρο του ενδιαφέροντος τον άνθρωπο. Ως εκ τούτου, πολυάριθμες ακαδημαϊκές ενασχολήσεις και επιστημονικές καινοτομίες μπορούν να συνδεθούν με την οικονομία, ιδιαίτερα σε περιβάλλοντα με υψηλό πολιτισμικό δείκτη, όπως αυτό της Ελλάδας, κατεξοχήν δε εκείνο της Αθήνας.

Αντιλαμβάνομαι, συνεπώς, την κεφαλαιοποίηση του πολιτισμού ως παράγοντα πολιτιστικής παραγωγής που μετέχει στην οικονομία. Ενδεικτικές δράσεις που αποτελούν τομείς στους οποίους μπορεί να επιτευχθεί η κεφαλαιοποίηση του πολιτισμού είναι οι εξής:

* Κειμενικός πολιτισμός και Τεχνητή Νοημοσύνη
* Ψηφιακός μουσειακός πολιτισμός
* Ανάδειξη τοπόσημων, αρχαιολογική έρευνα και ανθρωπολογία
* Καινοτομία στη συντήρηση και προβολή μνημείων τέχνης
* Στοχευμένος πολιτιστικός και συνεδριακός τουρισμός
* Πρωτότυπες διακαλλιτεχνικές επιτελέσεις

Σε όλους αυτούς τους τομείς ένα ακαδημαϊκό ίδρυμα, όπως το Εθνικό και Καποδιστριακό Πανεπιστήμιο Αθηνών, καλείται να προσφέρει συγκεκριμένες λύσεις, οι οποίες θα εξασφαλίσουν στους αποφοίτους του τη δυνατότητα να συνδυάσουν τις υψηλής ποιότητας σπουδές τους με την επαγγελματική ενασχόληση που θα ανταποκρίνεται στα ενδιαφέροντά τους.

**Ειδικός Λογαριασμός Κονδυλίων Έρευνας (ΕΛΚΕ)**

Η σύγχρονη έρευνα, ωστόσο, απαιτεί εξίσου σύγχρονες υπηρεσίες διαχειριστικής υποστήριξης των χρηματοδοτήσεων που τα μέλη του ΕΚΠΑ διαρκώς εξασφαλίζουν για την ενίσχυση της έρευνάς τους από εθνικούς, κοινοτικούς και άλλους οικονομικούς πόρους. Η πλειονότητα των χρηματοδοτήσεων αυτών αποτελεί το αντικείμενο διαχείρισης του ΕΛΚΕ, η ριζική αναβάθμιση του οποίου αποτελεί επιτακτική ανάγκη, ιδιαίτερα ως προς τα ακόλουθα:

* Αναβάθμιση και πλήρης ψηφιοποίηση των υπηρεσιών
* Αντικατάσταση των λογιστικών φύλλων από βάση δεδομένων
* Σύνδεση των λογιστικών διαδικασιών με τα παραδοτέα του φυσικού αντικειμένου
* Αντικατάσταση των στατικών εγγράφων από δυναμικές φόρμες
* Λεπτομερής συλλογή και ανάλυση των παραμέτρων που χρειάζεται να αναβαθμιστούν ριζικά
* Εξειδικευμένο προσωπικό, έμπειρο σε ψηφιακές υπηρεσίες
* Αντικατάσταση χρονοβόρων διαδικασιών από απλούστερες
* Συντελεστή κρατήσεων που θα ανταποκρίνεται σε πραγματικές υπηρεσίες
* Μείωση ανθρωποωρών εργασίας ανά ερευνητικό πρόγραμμα
* Αντιστοιχία των πραγματικών υπηρεσιών του ΕΛΚΕ με το πραγματικό κόστος διαχείρισης και άρα κρατήσεων

Η δυνατότητα του ΕΛΚΕ να ανταποκρίνεται στις σύγχρονες αυτές ανάγκες αναμφίβολα συνιστά μια εντελώς απαραίτητη συνθήκη, με απώτερο σκοπό τα μέλη ΔΕΠ να διεκδικούν χρηματοδοτήσεις και να νιώθουν ασφαλείς ότι το έργο τους θα παραμείνει αμιγώς ερευνητικό, δίχως να εμπλέκονται σε διαχειριστικά θέματα διοικητικής και λογιστικής φύσεως, ζητήματα που πλήττουν εις βάθος την πορεία της εκάστοτε έρευνας και αποτρέπουν τον ερευνητή από τη στροφή στη μελέτη του αντικειμένου εκείνου που αφιέρωσε την επαγγελματική και ακαδημαϊκή του σταδιοδρομία.

**Γραφείο προσέλκυσης χρηματοδοτήσεων**

Για την υλοποίηση πολλών από τις ερευνητικές και ακαδημαϊκές δράσειςπου συντελούνται στο ΕΚΠΑ είναι κρίσιμη η έγκαιρη ενημέρωση του ιδρύματος απευθείας από το κέντρο λήψης των ευρωπαϊκών αποφάσεων στις Βρυξέλλες. Αυτή η άμεση επαφή με τα ευρωπαϊκά χρηματοδοτικά προγράμματα υπαγορεύεται από την ανεξαρτησία του ιδρύματος και την ανάγκη να γνωστοποιεί τις δράσεις του, έτσι ώστε να διεκδικεί μερίδιο στο παγκόσμιο επιστημονικό γίγνεσθαι.

Για τον σκοπό αυτόν, η δημιουργία γραφείου του ΕΚΠΑ στις Βρυξέλλες θα ενισχύσει δραστικά τις προοπτικές όλων των παραπάνω. Η εμπεριστατωμένη έρευνα, που θα οδηγήσει στην υλοποίηση ενός τέτοιου σχεδίου, με απευθείας πρόσβαση του ΕΚΠΑ στην έδρα της ΕΕ, αποτελεί επιβεβλημένη προτεραιότητα.

**Διοικητικό προσωπικό**

Το διοικητικό προσωπικό που στελεχώνει το ΕΚΠΑ δεν έχει ανανεωθεί κατά τα τελευταία χρόνια, καθώς δεν έχει διεκδικηθεί μέσω προκηρύξεων ΑΣΕΠ η ένταξη του ιδρύματος σε προσκλήσεις για μόνιμο προσωπικό όλων των κατηγοριών και ειδικοτήτων.

Οι διοικητικές υπηρεσίες αποψιλώνονται συνεχώς, καθώς ετησίως συνταξιοδοτούνται έμπειροι υπάλληλοι χωρίς να αναπληρώνονται οι κενούμενες θέσεις εργασίας, με αποτέλεσμα οι απομένοντες υπάλληλοι να επιφορτίζονται με περισσότερα αντικείμενα απ’ όσα τους αναλογούν και δύνανται να διαχειριστούν. Δυσχεραίνεται έτσι η ανταπόκριση και η αποτελεσματικότητά τους στην επίλυση και διεκπεραίωση των ζητημάτων.

Παράλληλα με τις ανάγκες σε διοικητικό προσωπικό, υφίστανται κενά σε λοιπές ειδικότητες, όπως για παράδειγμα, θερμαστές, ηλεκτρολόγοι, υδραυλικοί, φύλακες, επιστάτες, κ.λπ. Παρόμοιες ειδικότητες ολοένα και εκλείπουν, γεγονός που εν τοις πράγμασι οδηγεί σε δυσλειτουργικότητα. Επιβάλλεται λοιπόν να διεκδικηθούν θέσεις μόνιμου προσωπικού για ειδικότητες παρόμοιες των παραπάνω, η συμβολή και η προσφορά των οποίων στην εύρυθμη λειτουργία του ιδρύματος είναι εντελώς απαραίτητη. Τέλος, θα πρέπει να εξασφαλιστεί η διαρκής επιμόρφωση των υπαλλήλων μέσω προγραμμάτων κατάρτισης είτε του Εθνικού Κέντρου Δημόσιας Διοίκησης είτε αυτοχρηματοδοτούμενων προγραμμάτων.

**Αισθητική των κτηριακών υποδομών**

Το Πανεπιστήμιό μας διαθέτει, κυρίως στο ιστορικό κέντρο της Αθήνας, κτηριακές υποδομές που εξασφαλίζουν ευρύτατες προοπτικές ποικίλων λειτουργικών χρήσεών τους. Τα κτήρια αυτά χρήζουν αισθητικών παρεμβάσεων και επιβάλλεται να διεκδικηθούν, από την πολιτεία και άλλους δημόσιους πόρους, χρηματοδοτήσεις, προκειμένου να ανακαινιστούν και να αποβούν σύγχρονα, φιλόξενα, εξοπλισμένα και άκρως λειτουργικά.

Είναι σημαντικό να αναδειχθούν σε εμβληματικά τοπόσημα, τα οποία θα προσελκύουν το διεθνές ενδιαφέρον, για τη διοργάνωση επιστημονικών συνεδρίων και ημερίδων που θα άπτονται θεματικών κοινωνικής και πολιτιστικής φύσεως, αλλά και το εγχώριο, για ακαδημαϊκές και καλλιτεχνικές εκδηλώσεις των σχολών και των τμημάτων του ιδρύματος.

Θα παραθέσω ως χαρακτηριστικό παράδειγμα το ιστορικό κεντρικό κτήριο του ΕΚΠΑ, το οποίο συνιστά ένα από τα πρώτα εμβληματικά κτήρια στη νέα πρωτεύουσα του ελληνικού κράτους τον 19ο αιώνα, το πιθανότατα σημαντικότερο μετά από το μέγαρο της Βουλής των Ελλήνων. Οι χώροι του έχουν φιλοξενήσει ιστορικές προσωπικότητες που δίδαξαν και διδάχτηκαν, γεγονός το οποίο καταδεικνύει σε ακόμη μεγαλύτερο βαθμό την αξία του ως φορέα ιδεών, όχι μονάχα ως προγονική κληρονομιά, αλλά και ως φορέα του πνεύματος στα κατοπινά χρόνια, στο σήμερα.

Ακριβώς γι’ αυτόν τον λόγο, λοιπόν, κρίνεται αναγκαίο να εκσυγχρονιστούν περαιτέρω οι υποδομές του κτηρίου, προκειμένου οι εγκαταστάσεις του να ανταποκρίνονται πλήρως στις ποικίλες απαιτήσεις που συνεχώς προκύπτουν για το ίδρυμά μας, και όχι για λόγους μιας τυπικής αρχιτεκτονικής ευκοσμίας. Σκόπιμο είναι να συντηρηθούν, επίσης, τα εμφανή σημεία φθοράς στον σκελετό του πολύτιμου ιστορικού κτηρίου, αλλά και σε επιφάνειές του, από τις οποίες τα αρχικά χρώματα έχουν απολεπιστεί. Το ίδιο ισχύει και για τα γειτονικά κτήρια τόσο του Πολιτιστικού Κέντρου-Εντευκτηρίου του ΕΚΠΑ (Κτήριο «Κωστής Παλαμάς»), όσο και εκείνου της Πανεπιστημιακής Λέσχης, τα οποία πρέπει να λειτουργήσουν δυναμικότερα και αποδοτικότερα.

Στο νεότερο κτήριο της Φιλοσοφικής Σχολής στην Πανεπιστημιούπολη του ΕΚΠΑ επιχειρήθηκαν άλλωστε ήδη ανάλογες παρεμβάσεις, καθώς κρίθηκε σκόπιμο να πλαισιωθούν αισθητικά οι δημόσιοι χώροι της Σχολής με σύγχρονα εικαστικά έργα. Έτσι, με τη συνδρομή εικαστικών καλλιτεχνών και ιδιωτών συλλεκτών, στο κτήριο της Φιλοσοφικής Σχολής εντάχθηκαν εικαστικά έργα (π.χ. η «Οδύσσεια» του Γιώργου Κόρδη, τα «Ηρακλείτου Αποσπάσματα» του Δημοσθένη Αβραμίδη, η «Περσέπολις» και τα «Εόντα» του Γιάννη Παπαγιάννη, το «Ημερολόγιο ενός αθέατου Απριλίου» του SimpleG) ή τοποθετήθηκαν γλυπτά (π.χ. η «Νίκη» του Νεκτάριου Κοντοβράκη, στην είσοδο της Βιβλιοθήκης), ενώ άλλοι λειτουργικοί χώροι της Σχολής έχουν διατεθεί για έργα φοιτητριών και φοιτητών της, ενισχύοντας έτσι στην πράξη τις καλλιτεχνικές ανησυχίες τους. Η πραγμάτωση της αισθητικής τελειότητας, εξάλλου, είναι και αυτή που αποτελεί τον κινητήριο μοχλό της εξύψωσης ενός κτηρίου στα δεδομένα που πνευματικά τού αναλογούν.

Παράλληλα, όμως, προωθήθηκε σθεναρά και η ολοκλήρωση τεχνικών εργασιών, ηλεκτρο-υδραυλικής και λειτουργικής υφής, οι οποίες βελτιστοποίησαν αισθητά τις συνθήκες παραμονής και εργασίας, εκπαίδευσης και δημιουργίας στο μεγαλύτερο σε εμβαδό ακαδημαϊκό κτήριο της χώρας.

Βάσει της δεκαετούς διοικητικής εμπειρίας του υποφαινομένου, στις θεσμικές θέσεις του Προέδρου Τμήματος και του Κοσμήτορος Σχολής, αποδεικνύεται ότι τα βασικά για το Πανεπιστήμιό μας διακυβεύματα αντιμετωπίζονται και επιλύονται μόνον με καθημερινή τριβή προσωπικής εξοικείωσης, αλλ’ ομοίως και με συνεργατική δράση, με διάθεση συναλληλίας, με αρμονική εξωστρεφή συμπόρευση.

**Διαχείριση γνώσης και ακαδημαϊκότητα**

Αυτό που όμως όλους μάς ενώνει, κυρίες και κύριοι, δεν είναι άλλο από τη διάδοση της γνώσης μέσω στοχοθετημένης και εκσυγχρονισμένης έρευνας σε ένα πλαίσιο αμιγούς ακαδημαϊκότητας. Υπό το πρίσμα της ονοματοδοσίας “Fontes sine quibus non”, λοιπόν, συγκεντρωνόμαστε όλοι εδώ για να αναγνωρίσουμε τον απαραίτητο ρόλο της υποστήριξης της σύγχρονης έρευνας, την κορωνίδα της παρουσίας της Φιλοσοφικής Σχολής στην πνευματική ζωή της χώρας. Η έρευνα, η ζωογόνος ισχύς της προόδου, της καινοτομίας και της προαγωγής της γνώσης συνιστά την κινητήρια δύναμη που ωθεί τις κοινωνίες, άλλωστε, προς ένα καλύτερο μέλλον.

Στο επίκεντρο αυτού του συνεδρίου βρίσκεται η αναγνώριση ότι χωρίς την αφοσίωση και την υποστήριξη της σύγχρονης έρευνας, η ικανότητά μας να κατανοήσουμε τον κόσμο, να ξεπεράσουμε τις προκλήσεις και να καλλιεργήσουμε τους σπόρους της σοφίας θα περιοριζόταν σημαντικά. Η Φιλοσοφική Σχολή του Εθνικού και Καποδιστριακού Πανεπιστημίου Αθηνών έχει υποδεχτεί αυτό το αξίωμα με ανοιχτές αγκάλες και καλλιεργεί σταθερά ένα περιβάλλον όπου οι ιδέες μπορούν να ανθίσουν, η διάνοια να αναπτυχθεί και η γνώση να γεννηθεί. Σε μια εποχή ραγδαίων τεχνολογικών εξελίξεων, μετασχηματιστικών ανακαλύψεων και πολύπλοκων παγκόσμιων προκλήσεων, είναι επιτακτική ανάγκη να αναγνωρίσουμε τον απαραίτητο χαρακτήρα της σύγχρονης έρευνας.

Αυτό το αξιοσέβαστο ίδρυμα στέκεται ως φάρος πνευματικής αναζήτησης και ακλόνητης δέσμευσης για την υποστήριξη της σύγχρονης έρευνας. Αποτελεί προπύργιο της γνώσης και λίκνο για στοχαστές και μελετητές εδώ και αιώνες. Η Φιλοσοφική Σχολή, ήδη από την ίδρυσή της το 1837, διαδραμάτισε καθοριστικό ρόλο στη διαμόρφωση του πνεύματος αμέτρητων μελετητών, όχι μόνο στην Ελλάδα αλλά και σε ολόκληρο τον κόσμο. Η πλούσια ιστορία της και η διαρκής κληρονομιά της έχουν αφήσει ανεξίτηλο σημάδι στον κόσμο της ακαδημαϊκής κοινότητας.

Στην καρδιά αυτού του φημισμένου ιδρύματος βρίσκεται μια σχολή διακεκριμένων επιστημόνων που έχουν αφιερώσει τη ζωή τους στην αναζήτηση της γνώσης και την καλλιέργεια νέων μυαλών. Τα άτομα αυτά διαθέτουν ένα ακλόνητο πάθος για τους αντίστοιχους τομείς τους και έχουν συμβάλει ουσιαστικά στους τομείς της εξειδίκευσής τους. Μέσω της καθοδήγησης, της καθοδήγησης και της δέσμευσής τους στην αριστεία, έχουν εμπνεύσει γενιές φοιτητών να διευρύνουν τα όρια της γνώσης και να προσπαθήσουν για το μεγαλείο.

Η επιτυχία κάθε ιδρύματος δεν εξαρτάται μόνο από το διδακτικό προσωπικό του αλλά και από την υποδομή και τους πόρους που διαθέτει στους ερευνητές του. Η Φιλοσοφική Σχολή του Εθνικού και Καποδιστριακού Πανεπιστημίου Αθηνών έχει επιδείξει ακλόνητη δέσμευση για την υποστήριξη της σύγχρονης έρευνας επενδύοντας συνεχώς σε εργαστήρια τελευταίας τεχνολογίας, τεχνολογία αιχμής και άρτια εξοπλισμένες βιβλιοθήκες. Ένα τέτοιο εργαστήριο αποτελεί άλλωστε και το «Εργαστήριο Ψηφιακής Επεξεργασίας και Διαχείρισης Αρχαίων Ελληνικών και Λατινικών Γλωσσικών Πόρων», για να φέρουμε απλώς ένα παράδειγμα μεταξύ των αρκετών που έχουν αρχίσει να αναφύονται στο πλαίσιο της Φιλοσοφικής Σχολής και να αποφέρουν ήδη καρπούς. Αυτοί οι πόροι παρέχουν στους ερευνητές τα εργαλεία που χρειάζονται για να εμβαθύνουν στις έρευνές τους, καλλιεργώντας ένα περιβάλλον όπου μπορούν να πραγματοποιηθούν πρωτοποριακές ανακαλύψεις.

Επιπλέον, η Φιλοσοφική Σχολή αναγνωρίζει τη δύναμη της συνεργασίας και της διεπιστημονικής έρευνας. Έχει δημιουργήσει ισχυρές συνεργασίες με εθνικά και διεθνή ερευνητικά ιδρύματα, δημιουργώντας ένα παγκόσμιο δίκτυο ανταλλαγής γνώσεων και πνευματικών συναναστροφών. Προωθώντας τη διεπιστημονική έρευνα, το ίδρυμα προάγει το πνεύμα της καινοτομίας, επιτρέποντας σε μελετητές από διαφορετικά πεδία να συγκλίνουν, πυροδοτώντας νέες ιδέες και μοναδικές προοπτικές. Αυτή η συνεργατική προσέγγιση, λοιπόν, επιτρέπει στους ερευνητές να αντιμετωπίζουν πολύπλοκες προκλήσεις από πολλαπλές οπτικές γωνίες, οδηγώντας σε πιο ολοκληρωμένα και επιδραστικά αποτελέσματα.

Κυρίες και κύριοι,

Ο λόγος ενός Κοσμήτορα μπορεί στα χαρτιά να κρίνεται ως μεγάλης σημασίας. Ωστόσο, ένα συνέδριο, όπως το παρόν, σημαίνει πολλά περισσότερα. Για τον λόγο αυτό, σας καλωσορίζω κι εγώ με τη σειρά μου στο συνέδριο “Fontes sine quibus non”, ευελπιστώντας πως θα αποτελέσει για το πανεπιστήμιό μας την αφορμή και ένα καθοριστικό βήμα για έναν κύκλο αντίστοιχων εκδηλώσεων παγκόσμιου βεληνεκούς, όπου το παρόν έρχεται να προσδώσει στο παρελθόν τις λύσεις που άλλοτε δεν έβρισκε, αποβλέποντας πάντοτε σε ένα μέλλον, όπου η Φιλοσοφική Σχολή δεν θα έχει την απλώς επικουρική παρουσία που λανθασμένα πολλοί νομίζουν, αλλά έναν ρόλο καθοριστικό για την ακαδημαϊκή ισχύ του σήμερα και του αύριο.

Σας ευχαριστώ

**Αχιλλέας Χαλδαιάκης**